PATVIRTINTA

Rokiškio rajono savivaldybės tarybos

2018 m. lapkričio 30 d. sprendimu Nr. TS-

**ROKIŠKIO RAJONO SAVIVALDYBĖS UŽIMTUMO DIDINIMO prograMA**

**2019 metams**

**I SKYRIUS**

**BENDROJI DALIS**

Rokiškio rajono savivaldybės 2019 m. užimtumo didinimo programa (toliau – Programa) parengta vadovaujantis Lietuvos Respublikos vietos savivaldos įstatymo 7 straipsnio 18 punktu, 16 straipsnio 4 dalimi, Lietuvos Respublikos užimtumo įstatymo 48 straipsniu, Lietuvos Respublikos socialinės apsaugos ir darbo ministro 2018 m. spalio 5 d. įsakymu Nr. A1-548 „Dėl Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ pakeitimo“ patvirtintu Užimtumo didinimo programų rengimo ir jų finansavimo tvarkos aprašu. Ši Programa bus rengiama ir tvirtinama kasmet, siekiant efektyvesnių gyventojų užimtumo didinimo priemonių ir paslaugų organizavimo bei teikimo gyventojams rajone.

Užimtumo didinimo programa atitinka Panevėžio regiono 2014–2020 m. plėtros plano tikslus, yra suderinta su Rokiškio rajono 2017–2019 m. strateginiu veiklos planu, patvirtintu Rokiškio rajono savivaldybės tarybos 2017 m. vasario 24 d. sprendimu Nr. TS-16 „Dėl Rokiškio rajono plėtros iki 2020 m. strateginio plano patvirtinimo“. Šia programa siekiama padidinti Rokiškio rajono savivaldybės gyventojų užimtumą, padedant ekonomiškai neaktyviems rajono gyventojams (registruotiems Darbo biržoje ir turintiems bedarbio statusą) sugrįžti į darbo rinką ir padėti įsitvirtinti joje per užimtumo didinimo priemones. Rengiant Rokiškio rajono savivaldybės užimtumo didinimo programą, atlikta demografinės, socialinės ekonominės būklės analizė, padėjusi detalizuoti gyventojų užimtumo didinimo poreikius savivaldybėje pagal tikslines grupes.

Rengiant Programą, naudoti Statistikos departamento prie Lietuvos Respublikos Vyriausybės, Juridinių asmenų registro, Rokiškio rajono savivaldybės administracijos struktūrinių padalinių ir Panevėžio teritorinės darbo biržos Rokiškio skyriaus pateikti duomenys ir informacija.

**Užimtumo didinimo programos tikslai:**

1. didinti bedarbių, kurie negali greitai integruotis į nuolatinį darbą, užimtumo galimybes;

2. siekti bedarbių socialinės atskirties mažinimo;

3. atstatyti ir palaikyti bedarbių darbinius gebėjimus, skatinti jų motyvaciją dirbti;

4. naudingų visuomenei laikinų darbo vietų atsiradimas.

**Programos uždavinys** – sudaryti galimybę Programos nurodytoms tikslinėms gyventojų grupėms dirbti, ugdyti, atnaujinti darbinius įgūdžius, mažinti socialinę atskirtį.

**Programos priemonė** – laikinieji darbai Rokiškio rajono teritorijoje.

Programą rengia ir įgyvendina Rokiškio rajono savivaldybė (toliau – Savivaldybės administracija) bendradarbiaudama su Panevėžio užimtumo tarnyba prie Socialinės ir darbo ministerijos (toliau – Užimtumo tarnyba) Rokiškio skyriumi. Į Užimtumo didinimo programos rengimo procesą taip pat buvo įtraukti savivaldybės administracijos struktūriniai teritoriniai padaliniai – seniūnijos.

Programa finansuojama 100 procentų iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų, skirtų Vietos savivaldos įstatymo 7 straipsnio 18 punkte numatytai valstybinei (valstybės perduotai savivaldybėms) funkcijai įgyvendinti: dalyvauti rengiant ir įgyvendinant darbo rinkos politikos priemones ir gyventojų užimtumo programas. Jeigu savivaldybės biudžetas laiku nepatvirtinamas, lėšos užimtumo didinimo programai finansuoti nuo finansinių metų pradžios iki savivaldybės biudžeto patvirtinimo kiekvieną mėnesį negali viršyti 1/12 praėjusių metų savivaldybės biudžete užimtumo didinimo programai skirtų lėšų.

**Programos tikslinės grupės** – bedarbiai asmenys, kurie yra:

1. piniginės socialinės paramos gavėjai;

2. asmenys, patiriantys socialinę riziką;

3. vyresni kaip 40 metų.

2019 m. bedarbių atranka dalyvauti Užimtumo didinimo programoje bus vykdoma atrenkant iš visų seniūnijų. Pirmenybė bus teikiama asmenims, patiriantiems socialinę riziką, t. y. netekusiems darbo ar ilgesnį laiko tarpą neradusiems darbo, bet turintiems motyvaciją dirbti. Tokiu tikslu bus siekiama motyvuoti tuos asmenis, kurie Darbo biržoje yra registruoti santykinai neilgai, tačiau rizikuoja prarasti savo motyvaciją aktyviai dalyvauti darbo paieškose ir tapti neaktyviais darbo rinkoje. Taip pat labai svarbu įtraukti į darbo rinką piniginės socialinės paramos gavėjus bei asmenis, vyresnius nei 40 metų. Asmenys bus įdarbinti nenuolatinio pobūdžio darbams (siekiant užtikrinti užimtumo didinimo programos tęstinumą) ne mažiau kaip dviem mėnesiams. Jeigu asmuo motyvuotas dirbti ir pateisina darbdavio lūkesčius, numatoma galimybė pratęsti tam asmeniui užimtumo didinimo programos terminą iki 6 mėnesių.

**II SKYRIUS**

**BŪKLĖS ANALIZĖ**

Analizei naudojami naujausi oficialių statistikos duomenų šaltinių (2014–2018 m.) skelbiama statistika bei Rokiškio rajono savivaldybės administracijos skyrių ir struktūrinių teritorinių padalinių pateikti duomenys.

**2.1. Demografija**

**Teritorija**. Rokiškio rajonas yra šiaurės rytų Lietuvos dalyje, Panevėžio apskrityje. Rokiškio rajono savivaldybės bendras plotas – 1 807 kv. m. Rajono plotas užima 2,8 proc. Lietuvos bei 22,9 proc. Panevėžio apskrities teritorijos. Rajonas ribojasi su Biržų, Utenos, Zarasų, Kupiškio ir Anykščių rajonais. Rokiškio rajono rytuose Lietuvos Respublikos siena ribojasi su Latvijos Respublika.

Rajone yra 10 seniūnijų (Jūžintų, Juodupės, Kamajų, Kazliškio, Kriaunų, Obelių, Pandėlio seniūnija, Panemunėlio, Rokiškio kaimiškoji, Rokiškio miesto). Rokiškio rajono savivaldybės teritorijoje yra 3 miestai – Rokiškis, Obeliai, Pandėlys, 9 miesteliai – Čedasai, Duokiškis, Juodupė, Jūžintai, Kamajai, Panemunėlis, Panemunis, Salos, Suvainiškis ir 689 kaimai. Rokiškio rajono savivaldybė yra viena iš šešių savivaldybių (Panevėžio miesto, Biržų r., Kupiškio r., Panevėžio r., Pasvalio r., Rokiškio r.), sudarančių Panevėžio apskritį. Rajono administracinis centras – Rokiškio miestas.

**Gyventojai***.* Lietuvos Respublikos statistikos departamento duomenimis, 2017 m. Rokiškio rajono savivaldybėje gyveno 29 890 gyventojai. Rokiškio mieste gyveno 14 101 gyventojai ir tai sudarė 47,2 proc. Rokiškio rajono savivaldybės gyventojų. Per penkerius metus (palyginti su 2013 m. pradžia) Rokiškio mieste gyventojų skaičius padidėjo 1,9 proc., Rokiškio rajono savivaldybėje sumažėjo – 10,6 proc. Gyventojų skaičiaus mažėjimo rodiklis Rokiškio mieste ir Rokiškio rajono savivaldybėje yra didesnis nei šalyje (5,0 proc.) ir Panevėžio apskrityje (8,5 proc.), tačiau Rokiškio mieste gyventojų skaičius mažėja ne taip sparčiai, kaip Rokiškio rajono savivaldybėje (žr. lentelę).

**1 lentelė. Gyventojų skaičius metų pradžioje**

|  |  |  |  |  |  |  |
| --- | --- | --- | --- | --- | --- | --- |
| Vietovė | 2013 m. | 2014 m. | 2015 m. | 2016 m. | 2017 m. | Pokytis, proc. |
| Lietuvos Respublika | 2971905 | 2943472 | 2921262 | 2888558 | 2824030 | -5,0 |
| Panevėžio apskritis | 242340 | 238748 | 235394 | 231001 | 221629 | -8,5 |
| Rokiškio r. sav. | 33434 | 32748 | 32191 | 31454 | 29890 | -10,6 |
| Rokiškio m. | 13844 | 13637 | 13429 | 13183 | 14101 | +1,9 |

*Šaltinis: Lietuvos statistikos departamentas*

Kaip ir kitos apskrities savivaldybės, taip ir Rokiškio rajono savivaldybė pasižymi tuo, kad didžioji dalis gyventojų gyvena kaime. Statistikos departamento duomenimis, 2017 metais 15 789 (arba 52,8 proc.) rajono gyventojų gyveno kaime (apskrityje – 17,6 proc., šalyje – 1,70 proc.).

2 seniūnijose gyventojų skaičius nesiekia 1000 gyventojų (Kazliškio ir Kriaunų seniūnijos). 3 seniūnijose gyventojų skaičius svyruoja tarp 1000 ir 2000 gyventojų (Jūžintų, Kamajų ir Panemunėlio seniūnijose). Juodupės, Obelių ir Pandėlio seniūnijose gyventojų skaičius svyruoja apie 3000, o daugiausia gyventojų yra Rokiškio kaimiškoje seniūnijoje ir Rokiškio mieste.

2017 m. pradžioje, remiantis Statistikos departamento duomenimis, 24,1 proc. visų rajono gyventojų sudarė pensinio amžiaus gyventojai. 11,2 proc. gyventojų yra 0–15 metų amžiaus ir 64,7 proc. – darbingo amžiaus gyventojai.

**Visuomenės senėjimas**. Kaip minėta aukščiau, net 24 proc. Rokiškio rajono savivaldybės gyventojų sudaro pensinio amžiaus gyventojai. Tai viršija šalies ir Panevėžio apskrities rodiklius. Šalyje pensinio amžiaus gyventojai sudarė 19,6 proc., Panevėžio apskrityje – 22,4 proc. Tai rodo, kad savivaldybė yra sparčiai senstanti. Dėl visuomenės senėjimo keičiasi jos struktūra – mažėja darbingo amžiaus, vaikų skaičius, daugėja pensinio amžiaus žmonių.

**Migracija*.*** Vieni iš veiksnių, lemiančių rajono gyventojų skaičiau mažėjimą, yra neigiama vidinė ir tarptautinė migracija. Pagrindinės emigracijos priežastys yra susijusios su darbo ir materialinės gerovės paieškomis ne tik užsienyje, bet ir didesniuose miestuose. Jauni žmonės išvyksta studijuoti ar dirbti į šalies sostinę, į užsienio valstybes ir nebegrįžta į gimtuosius miestus. Remiantis 2016–2017 m. Statistikos departamento duomenimis, Rokiškio rajono savivaldybėje atvykusiųjų skaičius sumažėjo 0,9 proc.(716 asm. – 2016 m., 707 asm. – 2017m.), tačiau beveik tokiu pačiu dydžiu sumažėjo ir išvykusiųjų skaičius – 3,5 proc. (2016 m. išvyko 1324 asmenys, 2017 m. išvyko 1278 asmenys.

**Nedarbas.** Kiekvienoje savivaldybėje potencialią darbo jėgą atspindi darbingo amžiaus gyventojai, tačiau dėl įvairių priežasčių dalis jų yra ekonomiškai neaktyvūs. Rokiškio rajono savivaldybėje 2017 metais darbingo amžiaus gyventojai sudarė 62 proc. visų gyventojų – 29472. Tuo tarpu vidutinis registruotų bedarbių skaičius buvo 2782. Nedarbo lygis sudarė 9,4 proc.

**2 lentelė. Darbo rinkos situacija Rokiškio rajono savivaldybėje 2013**–**2017 metais**

|  |  |  |  |  |  |
| --- | --- | --- | --- | --- | --- |
| **Rodiklis** | **2013** | **2014** | **2015** | **2016** | **2017** |
| Registruota laisvų darbo vietų | 1 760 | 1784 | 1728 | 1579 | 1504 |
| Įdarbinta asmenų, iš jų: | 1 827 | 1707 | 2042 | 1668 | 1695 |
| - nuolatinis darbas | 1 520 | 1445 | 1705 | 1480 | 1434 |
| - terminuotas darbas | 307 | 262 | 211 | 188 | 261 |
| Bedarbių veikla  pagal lengvatinį verslo liudijimą | 354 | 476 | 416 | 513 | 740 |
| Aktyvios darbo rinkos politikos priemonės | 1 315 | 1012 | 1093 | 1207 | 768 |
| Registruota bedarbių per metus | 3 263 | 2917 | 2782 | 2994 | 2782 |
| Vidutinis metinis bedarbių skaičius | 2 571 | 2435 | 2355 | 2136 | 2135 |
|  |  |  |  |  |  |

*Šaltinis. Lietuvos darbo biržos Rokiškio skyriaus duomenys*

**2017 m. darbo rinkos situacija Rokiškio rajone.**

Kaip matyti iš aukščiau pateiktos lentelės, Rokiškio rajono savivaldybėje per paskutinius penkerius metus bedarbių skaičius nuolat mažėjo. 2017 metais, palyginti su 2013 metais, vidutinis metinis bedarbių skaičius sumažėjo 15 procentų. Tačiau nors ir yra mažėjimo tendencijos, tačiau apskrityje išlieka vienas iš didžiausių. **2018 m. spalio pradžioje registruotas nedarbas šalyje sudarė 8,3 proc., Panevėžio apskrityje** – **8,9 proc., o Rokiškio rajono savivaldybėje jis gerokai didesnis: net 12,4 proc. Pagal šį rodiklį Panevėžio apskrityje Rokiškio rajono nedarbo lygis yra didžiausias.**

**2013-2017 m. bedarbių skaičius Rokiškio r. ir Panevėžio apskr.**

**3 lentelė. Bedarbių skaičius seniūnijose**

|  |  |  |  |
| --- | --- | --- | --- |
|  | 2018-09-30 | | |
| Registruoti Darbo biržoje | Iš jų ilgalaikiai bedarbiai | Proc. |
| Juodupės seniūnija | 45 | 22 | 23 |
| Jūžintų seniūnija | 128 | 79 | 49 |
| Kamajų seniūnija | 60 | 32 | 28 |
| Kazliškio seniūnija | 152 | 73 | 79 |
| Kriaunų seniūnija | 133 | 64 | 69 |
| Obelių seniūnija | 112 | 58 | 54 |
| Pandėlio seniūnija | 280 | 148 | 132 |
| Panemunėlio seniūnija | 119 | 65 | 54 |
| Rokiškio kaimiškoji seniūnija | 269 | 141 | 128 |
| Rokiškio miesto seniūnija | 745 | 359 | 381 |
| **Iš viso** | **2182** | **1114** | **x** |

*Šaltinis. Lietuvos darbo biržos Rokiškio skyriaus duomenys*

**2017 m. bedarbių skaičius seniūnijose**

Kaip matyti iš lentelės, 2017 m. spalio 1 d. registruotų bedarbių Rokiškio rajono savivaldybėje buvo 2182. Iš jų 1114, arba 51,1 proc., sudarė ilgalaikiai bedarbiai. Didžiausia dalis ilgalaikių bedarbių yra Pandėlio, Jūžintų ir Kazliškio seniūnijose. Ilgalaikį nedarbą gali lemti noro dirbti ir tobulinti kvalifikaciją trūkumas, laisvų darbo vietų nebuvimas bei turimi žalingi įpročiai. Taip pat reikia atsižvelgti į tai, kad mažesnėse savivaldybėse darbo vietos yra kuriamos vangiai ir registruojamos labiau aukštesnės kvalifikacijos darbuotojams, kadangi jau yra jaučiamas tokių darbuotojų trūkumas, o esami bedarbiai (neturintys aukštos kvalifikacijos) stokoja motyvacijos dirbti, kadangi atsižvelgiant į jų turimą kvalifikaciją, paprastai jiems yra siūlomas mažesnis darbo atlygis ar prastesnės darbo sąlygos. Tokiems asmenims yra sunkiau reintegruotis į nuolatos besikeičiančią darbo rinką, negu kitiems darbo rinkos dalyviams.

Iš visų registruotų bedarbių 2018 m. spalio 1 d. ( 1652) asmenys vyresni nei 40 metų sudaro net 70,6 proc. visų registruotų bedarbių. Dalis šių asmenų jau neturi motyvacijos dirbti, o dalis dėl amžiaus nėra pageidaujami darbo rinkoje. Todėl būtina atkreipti dėmesį į šią grupe, rengiant ir vykdant Užimtumo didinimo programą.

**Laisvos darbo vietos ir laikino užimtumo priemonės*.* Panevėžio apskrityje, nuo metų pradžios iki spalio 1 d. Rokiškio skyriuje registruoti 2782 bedarbiai. Tai 212 bedarbiais, arba 7,6 proc., mažiau nei per praėjusių metų atitinkamą laikotarpį. Nuo metų pradžios įdarbinti 1695 asmenys (26 bedarbių, arba 1,5 proc., daugiau nei per 2017 m. atitinkamą laikotarpį). Daugiausia bedarbių įdarbinta pagal neterminuotas darbo sutartis** – **1434, pagal terminuotas sutartis įdarbinti 261 asmenys. 2017 metais Panevėžio teritorinės darbo biržos Rokiškio skyrius į darbo rinkos politikos vykdomas priemones nusiuntė 768 asmenį. Per 2017 m.** užimtumo didinimo **programoje dalyvavo 90 asmenų, mažiau nei 2016 m. - 414 asmenys.**

Atlikus Rokiškio rajono savivaldybės būklės analizę, kurios metu buvo koncentruojamasi ties demografiniais ir ekonominiais socialiniais rodikliais, galima daryti išvadą, kad savivaldybėje būtina imtis ilgalaikį užimtumą skatinančių priemonių. Nepaisant to, kad tam tikri bendri rodikliai (socialinės paramos gavėjų ir socialinės rizikos šeimų skaičiaus mažėjimas, vidutinio darbo užmokesčio didėjimas ar mažėjantis registruotų bedarbių skaičius) rodo, jog situacija rajone kasmet vis gerėja, tačiau tai, kad Rokiškio rajono savivaldybėje nedarbas yra vienas didžiausių Panevėžio apskrityje ir žymiai viršija šalies nedarbo lygį, o emigracijos mastai yra žymiai išaugę, parodo, jog užimtumas Rokiškio rajono savivaldybėje nėra pakankamai efektyvus. Todėl, remiantis atlikta būklės analize, galima teigti, kad Rokiškio rajono savivaldybės užimtumo didinimo programa turėtų orientuotis į asmenis, patiriančius socialinę riziką, bei ilgalaikius bedarbius. Tokiu būdu ne tik būtų siekiama padidinti savivaldybės gyventojų užimtumo lygį, bet ir pagerinti bendrą Rokiškio rajono savivaldybės socialinę-ekonominę būklę.

**III SKYRIUS**

**PASLAUGŲ IR PRIEMONIŲ PLANAS**

**Programos įgyvendinimo laikotarpis** – nuo 2019 m. sausio 1 d. iki 2019 m. gruodžio 31 d.

Įgyvendinant Programą organizuojami **šie laikinieji darbai**:

1. miestų, rajonų ir gyvenviečių gatvių, kelių, pakelių bei teritorijų tvarkymo, apželdinimo ir želdinių priežiūros darbai;

2. socialinės, visuomeninės ir kitos paskirties objektų rekonstrukcijos ir remonto darbai;

3. istorijos ir kultūros paveldo, muziejų, kapinių, parkų, kitų saugomų bei turinčių išliekamąją vertę objektų, knygų fondų ir archyvų tvarkymo pagalbiniai darbai;

4. upių, ežerų, kitų vandens telkinių, paplūdimių valymo, pakrančių tvirtinimo ir priežiūros darbai;

5. pagalbiniai maisto paruošimo, patalpų bei aplinkos tvarkymo darbai socialinės bei visuomeninės paskirties įmonėse, įstaigose bei organizacijose.

Asmenų, dirbančių laikinuosius darbus, skaičius nustatomas atsižvelgiant į skirtą Programos finansavimą ir darbdavių poreikį organizuoti laikinuosius darbus.

Programoje gali dalyvauti įmonės, įstaigos ir nevyriausybinės organizacijos, atliekančios visuomenei naudingus, skirtus palaikyti ir (ar) plėtoti vietos bendruomenės socialinę infrastruktūrą Programos išvardintus darbus.

**Priemonės vidutinė trukmė.**

2019 m. planuojama vidutinė priemonės organizavimo trukmė – 2 mėn. Esant būtinumui, trukmė gali būti pratęsta iki 6 mėn.

**Programos išlaidos.**

2019 m. Užimtumo didinimo programa finansuojama iš Lietuvos Respublikos valstybės biudžeto specialiųjų tikslinių dotacijų savivaldybių biudžetams lėšų.

Užimtumo didinimo programos priemonei finansuoti 2019 m. prognozuojamos lėšos – 160 tūkst. Eur.

**Priemonės įgyvendinimo priežiūra.**

Rokiškio rajono savivaldybės administracijoje už Užimtumo didinimo programos įgyvendinimą atsakingas Ūkio ir viešosios tvarkos skyrius. Programa bus organizuojama ir įgyvendinama, laikantis skaidrumo, viešumo ir efektyvumo principų. Visais atvejais bedarbių nukreipimą į Užimtumo didinimo programą organizuoja Darbo birža.

**Programos dalyvių atranka:**

1. informacija darbdaviams apie galimybę dalyvauti Programoje skelbiama Savivaldybės interneto svetainėje ir vietos spaudoje;

2. darbdaviai, pageidaujantys dalyvauti Programoje, pateikia Savivaldybės administracijai pasiūlymus, kuriuose nurodo planuojamų vykdyti darbų pavadinimą, pobūdį, numatomų sukurti laikinųjų darbo vietų ir į jas įdarbinti asmenų skaičių, reikalavimus jų kvalifikacijai ar kompetencijai, lėšų poreikį (sąmatą), darbų apimtį, darbo ir darbo apmokėjimo sąlygas, įgyvendinimo terminus. Pasiūlymo ir sąmatos formos tvirtinamos Savivaldybės administracijos direktoriaus įsakymu;

3. Darbdavius konkurso būdu atrenka Savivaldybės administracijos direktoriaus įsakymu sudaryta darbdavių atrankos komisija;

Savivaldybės administracijos direktorius patvirtina atrinktų laikiniesiems darbams vykdyti darbdavių sąrašą ir pasirašo su jais nustatytos formos dvišales laikinųjų darbų įgyvendinimo ir finansavimo sutartis.

Darbdaviai su bedarbiais sudaro terminuotas darbo sutartis.

**Laukiami rezultatai ir priemonės vertinimas.**

Numatoma, kad Užimtumo didinimo programoje 2019 metais dalyvaus iki 190 bedarbių, sudarant jiems galimybę užsidirbti lėšų pragyventi bei laikinam užimtumui. Laukiama, kad po priemonės pasiliks dirbti nuolatinai ar terminuotai pas tuos pačius darbdavius ar įsidarbins kitose įmonėse apie 1 proc. priemonės dalyvių. Užimtumo didinimo programos pagalba bus atlikti visuomenei naudingi darbai: pagalbiniai remonto darbai ne mažiau kaip 12 rajono mokyklų ir darželių, 10 rajono seniūnijų socialinės bei visuomeninės paskirties objektuose, prižiūrimi istorijos ir kultūros paveldo objektai, muziejai, parkai, kapinės, vandens telkinių pakrantės, atliekami gyvenviečių gatvių, kelių ir teritorijų tvarkymo darbai, laikini miškų ūkio darbai. Prognozuojama, kad per 2019 m. įsiregistruos apie 2850 ieškančių darbo asmenų. Planuojamas Užimtumo didinimo programos apimtis lemia įtempta situacija darbo rinkoje, esantis nedarbas ir socialiniai veiksniai.

Siekiant padėti neseniai praradusiems darbą asmenims, aktyviems darbo rinkoje bedarbiams, negalintiems įsidarbinti į nuolatinį darbą, bei kitiems bedarbiams, dėl ilgalaikio nedarbo praradusiems darbo įgūdžius ir atsidūrusiems sunkioje materialinėje padėtyje, sumažinti socialinę atskirtį, būtina sudaryti galimybę jų darbiniams įgūdžiams palaikyti ar atstatyti. Šiems asmenims išvengti socialinės atskirties bus padedama vykdant Užimtumo didinimo programą.

2019 metų prognozuojama į Užimtumo didinimo programą įtraukti iki 190 asmenų.

Siekiant mažinti socialinę įtampą rajone ir garantuoti netekusiems darbo asmenims laikiną pajamų šaltinį, bus ieškoma galimybių Užimtumo didinimo programą finansuoti iš kitų šaltinių ir taip išplėsti šios programos apimtis.

**IV SKYRIUS**

**UŽIMTUMO DIDINIMO PROGRAMOS ĮGYVENDINIMO VERTINIMO REZULTATAI**

Rokiškio rajono savivaldybės praėjusių metų Užimtumo didinimo programos įgyvendinimo priežiūra vykdoma parengiant praėjusių metų užimtumo didinimo programos priemonių ir paslaugų įgyvendinimo ataskaitą pagal nustatytą formą. Ataskaitą rengia Ūkio ir viešosios tvarkos skyrius.

Savivaldybės praėjusių metų Užimtumo didinimo programos priemonių ir paslaugų įgyvendinimo ataskaitoje faktiškai įvykdytų priemonių rodikliai (paslaugų gavėjų skaičius, panaudoti asignavimai) lyginami su planuotais rodikliais, nustatytu gyventojų užimtumo didinimo poreikiu. Vertinant aptariama Užimtumo didinimo programos įgyvendinimo eiga, iškilusios kliūtys planui įgyvendinti, laukiamiems rezultatams pasiekti, ieškoma alternatyvių sprendimo būdų. Užimtumo didinimo programos įgyvendinimas aptarimas Trišalėje taryboje.

Vertinant Rokiškio rajono savivaldybės 2019 m. Užimtumo didinimo programą, žiūrima, ar pasiekti rezultatai, tikslai ir uždaviniai, vertinamas panaudotų lėšų efektyvumas, Programos priemonių bei paslaugų tikslingumas, atsižvelgiant į kintančias aplinkybes ir veiksnius, turinčius ar galinčius turėti įtakos šiai programai įgyvendinti ir tikslui pasiekti. Jeigu jie nepasiekti, analizuojami veiksniai, turintys įtakos rezultatams, numatomos priemonės šiems veiksniams pašalinti ar sumažinti. Užimtumo didinimo programa tikslinama pagal kintančias aplinkybes ir veiksnius, turinčius ar galinčius turėti įtakos jai įgyvendinti ir tikslui pasiekti.

Užimtumo didinimo programos įgyvendinimo priežiūra derinama su bendra strateginio planavimo dokumentų Rokiškio rajono savivaldybėje stebėsena.

**V** **SKYRIUS**

**TĘSTINUMAS IR PROGNOZĖ**

Atsižvelgiant į šioje programoje patvirtintas prioritetines gyventojų grupes, 2019 m. numatoma toliau tęsti šių grupių užimtumo didinimą. Padedant socialiniams darbuotojams seniūnijose, planuojama parengti socialinės paramos gavėjo paveikslą, kuris padėtų nustatyti, kokia pagalba yra reikalinga kiekvienam socialiai pažeidžiamam asmeniui ir numatyti realias galimybes kiekvieną jų integruoti į darbo rinką ir taip kiekvienais metais tikslinti prioritetinės gyventojų tikslinės grupės Užimtumo didinimo programoje.

Teikiant priemones ir paslaugas užimtumui didinti, planuojant jų mastą ateinantiems 3 metams, ir toliau bus orientuojamasi į pagrindines tikslines grupes, kurios susiduria su užimtumo problema Rokiškio rajono savivaldybėje: asmenys, patiriantys socialinę riziką, ilgalaikiai bedarbiai, piniginės socialinės paramos gavėjai, vyresni nei 40 metų asmenys.

Siekiant rajono gyventojų užimtumo didinimo procesą padaryti efektyvesnį, būtina didinti žmogiškuosius išteklius bei skirti lėšų socialinio darbo organizatorių ir socialinių išmokų specialistų, dirbančių seniūnijose, mokymams, kurie, nuolat bendraudami su socialinės paramos gavėjais ir socialinės rizikos šeimomis, galėtų juos motyvuoti aktyvesnėms darbo paieškoms ir dalyvauti aktyviose darbo rinkos politikos priemonėse, kurias teikia Užimtumo tarnyba.

Rokiškio rajono savivaldybėje yra santykinai aukštas nedarbo lygis, todėl yra didelis gyventojų skaičius, kuriems reikalingas ilgalaikio užimtumo užtikrinimas, tačiau savivaldybė neturi tiek finansinių išteklių, kad visiems neužimtiems ir neaktyviems darbo rinkoje asmenims galėtų užtikrinti ilgalaikį užimtumą. Atsižvelgiant į tai, būtina išskirti prioritetines gyventojų grupes, kurioms ilgalaikis užimtumas yra būtiniausias, kurios tikslinės grupės yra didžiausios, ir kiekvienais metais siekti papildomai įtraukti asmenis į Užimtumo didinimo programą iš kitų tikslinių grupių, kurioms užimtumo didinimas taip pat yra reikalingas.

Atsižvelgiant į esamą nedarbo lygį Rokiškio rajono savivaldybėje, numatoma, kad priemonių ir paslaugų poreikis užimtumui didinti nemažės, nes nedarbo lygis yra žymiai didesnis už šalies nedarbo lygį. Numatyti rajono biudžetą ateinantiems 3 metams yra sudėtinga, todėl planuojant priemones bei paslaugas bus atsižvelgiamas į biudžeto galimybes. Numanoma, kad pagrindiniai finansavimo šaltiniai priemonėms ir paslaugoms įgyvendinti bus valstybės specialiosios tikslinės dotacijos lėšos savivaldybių biudžetams, Europos Sąjungos paramos lėšos ir savivaldybės biudžeto lėšos. Planuojama, kad Programoje dalyvaus apie 100 nedirbančių asmenų iš Programos nurodytų tikslinių grupių. Konkretus jų skaičius nustatomas atsižvelgiant į paskirtą 2019 metams Programos finansavimą.

Programa bus tęstinė. Atsižvelgiant į nedirbančių asmenų užimtumo didinimo poreikį, 2019–2020 metais planuojama tęsti Programą ir ieškoti kitų užimtumo didinimo formų.

Planuojama, kad įgyvendinus Programą bus sudaryta galimybė Programoje dalyvavusiems asmenims įsidarbinti, ugdyti ir atnaujinti darbinius įgūdžius, mažinti socialinę atskirtį.

Dalis asmenų dalyvavimo Programoje laikotarpiu negaus arba gaus sumažintą piniginę socialinę paramą, todėl bus taupomos savivaldybės biudžeto lėšos. Programos dalyviai bus sugrąžinti į darbo rinką, tai padidins galimybes rasti nuolatinį darbą.

Programos priežiūros tikslas – sudaryti prielaidas efektyviai įgyvendinti Programos tikslus ir uždavinius. Programos priežiūra bus vykdoma atliekant Programos įgyvendinimo, bedarbių atitikties nustatytiems kriterijams dalyvauti Programoje, lėšų panaudojimo stebėseną ir sutartinių įsipareigojimų vykdymo ir efektyvumo analizes.

Rokiškio rajono savivaldybės administracijos direktoriaus nustatyta tvarka bus vykdoma:

1) lėšų panaudojimo pagal paskirtį stebėjimas;

2) pasiektų rezultatų analizė ir programos efektyvumo vertinimas.

**VI SKYRIUS**

**VIEŠINIMAS**

Rokiškio rajono savivaldybės užimtumo didinimo programa, jos įgyvendinimas ir vertinimo rezultatai skelbiami savivaldybės interneto svetainėje [www.rokiskis.lt](http://www.rokiskis.lt). Užimtumo didinimo programos rezultatai vertinami Trišalėje taryboje.